KOMISSION TÄYTÄNTÖÖNPANOASETUS (EU) 2020/1540,

annettu 22 päivänä lokakuuta 2020,

täytäntöönpanoasetuksen (EU) 2019/1793 muuttamisesta Intiasta peräisin olevien seesaminsiementen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 47 artiklan 2 kohdan ensimmäisen alakohdan b alakohdan ja 54 artiklan 4 kohdan ensimmäisen alakohdan a ja b alakohdan,

sekä katsoo seuraavaa:

(1) Komission täytäntöönpanoasetuksessa (EU) 2019/1793 (3) vahvistetaan säännöt, jotka koskevat tietyistä kolmansista maista unioniin tuotavia tiettyjä muita kuin eläinperäisiä elintarvikkeita ja rehuja koskevan virallisen valvonnan tilapäistä tehostamista, ja erityiset edellytykset, joilla säännellään tiettyjen mainitun täytäntöönpanoasetuksen liitteessä II lueteltujen elintarvikkeiden ja rehujen tuloa unioniin tietyistä kolmansista maista mykotoksiinien, aflatoksiinit mukaan luettuina, torjunta-ainejäämien, pentakloorifenolin ja dioksiinien aiheuttaman kontaminaatioriskin sekä mikrobikontaminaation vuoksi.

(2) Asetuksella (EY) N:o 178/2002 perustetun elintarvikkeita ja rehuja koskevan nopean hälytysjärjestelmän (RASFF) kautta vastikään ilmoitettujen elintarvikkeiden turvallisuuteen liittyvien tapausten esiintyminen sekä jäsenvaltioiden Intiasta peräisin oleville seesaminsiemenille suorittamaa virallista valvontaa koskevat tiedot antavat aihetta muuttaa täytäntöönpanoasetuksen (EU) 2019/1793 liitettä II.

(3) Syyskuussa 2020 RASFF-järjestelmän välityksellä ilmoitettiin erittäin korkeista etyleenioksidipitoisuuksista tietyissä Intiasta peräisin olevissa tai sieltä lähetetyissä ja unioniin saapuneissa seesaminsiementen erissä. Kyseiset pitoisuudet ovat yli 1 000 kertaa suurempia kuin Euroopan parlamentin ja neuvoston asetuksen (EY) N:o 396/2005 (4) mukaisesti sovellettava etyleenioksidin jäämien enimmäismäärä 0,05 mg/kg.

(4) Tällainen kontaminaatio aiheuttaa vakavan riskin ihmisten terveydelle unionissa, koska etyleenioksidi on luokiteltu Euroopan parlamentin ja neuvoston asetuksen (EY) N:o 1272/2008 (5) mukaisesti kategoriaan 1B kuuluvaksi perimää vaurioittavaksi aineeksi, kategoriaan 1B kuuluvaksi syöpää aiheuttavaksi aineeksi ja kategoriaan 1B kuuluvaksi lisääntymiselle vaaralliseksi aineeksi. Etyleenioksidia ei myöskään ole hyväksytty unionissa käytettäväksi kasvinsuojeluaineiden tehoaineena.

(5) Jotta voidaan suojella ihmisten terveyttä unionissa, on tarpeen säätää Intiasta peräisin olevien seesaminsiementen torjunta-ainejäämiä koskevista erityisistä edellytyksistä. Virallisessa todistuksessa, jonka on asetuksen (EU) 2019/1793 11 artiklan 1 kohdan ja liitteen II mukaisesti oltava kaikkien Intiasta peräisin olevien seesaminsiementen lähetysten mukana, olisi erityisesti mainittava, että tuotteista on otettu näytteet, jotka on analysoitu kasviperäisissä tuotteissa tai niiden pinnalla seurattavien torjunta-ainejäämien varalta, ja että kaikki näytteenoton ja analyysin tulokset osoittavat, että torjunta-ainejäämien enimmäismääriä koskevaa unionin lainsäädäntöä on noudatettu. Näytteenoton ja analyysien tulokset olisi liitettävä todistukseen.

(6) Kun otetaan huomioon käynnissä oleva kauppa, sellaisiin Intiasta peräisin oleviin seesaminsiementen lähetyksiin, jotka ovat lähteneet alkuperämaasta tai lähetysmaasta, jos kyseinen maa ei ole sama kuin alkuperämaa, ennen tämän asetuksen voimaantulopäivää, olisi edelleen sovellettava ennen kyseistä päivää voimassa olleita vaatimuksia.

(7) Tämän lisäksi ja jotta ihmisten terveyttä voidaan suojella unionissa, Intiasta peräisin oleville seesaminsiemenille unionin rajoilla tehtävien fyysisten ja tunnistustarkastusten tiheydeksi olisi asetettava 50 prosenttia.

(8) Sen vuoksi täytäntöönpanoasetusta (EU) 2019/1793 olisi muutettava.

(9) Koska Intiasta peräisin olevien seesaminsiementen kontaminoituneet lähetykset aiheuttavat vakavan riskin ihmisten terveydelle ja koska on tarpeen toteuttaa nopeita toimia, tämän asetuksen olisi tultava voimaan kolmantena päivänä sen jälkeen, kun se on julkaistu.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2019/1793 muuttaminen Muutetaan täytäntöönpanoasetuksen (EU) 2019/1793 liite II tämän asetuksen liitteen mukaisesti.

2 artikla Siirtymätoimenpiteet Asetusta (EU) 2019/1793 sovelletaan edelleen sellaisena kuin se oli ennen muuttamista tällä asetuksella Intiasta peräisin olevien seesaminsiementen lähetyksiin, jotka ovat lähteneet alkuperämaasta tai lähetysmaasta, jos kyseinen maa ei ole sama kuin alkuperämaa, ennen tämän asetuksen voimaantulopäivää.

3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä lokakuuta 2020. Komission puolesta Puheenjohtaja Ursula VON DER LEYEN

(1) EYVL L 31, 1.2.2002, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2019/1793, annettu 22 päivänä lokakuuta 2019, tiettyjen tavaroiden tuloa unioniin tietyistä kolmansista maista sääntelevän virallisen valvonnan tilapäisestä tehostamisesta ja kiireellisistä toimenpiteistä, Euroopan parlamentin ja neuvoston asetusten (EU) 2017/625 ja (EY) N:o 178/2002 täytäntöönpanosta ja komission asetusten (EY) N:o 669/2009, (EU) N:o 884/2014, (EU) 2015/175, (EU) 2017/186 ja (EU) 2018/1660 kumoamisesta (EUVL L 277, 29.10.2019, s. 89).

(4) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).

(5) Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).